Document ID: 32014R0969

UREDBA KOMISIJE (EU) br. 969/2014
оd 12. rujna 2014.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe kalcijeva askorbata (E 302) i natrijeva alginata (E 401) za određeno neprerađeno voće i povrće
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani te uvjeti njihove uporabe.
(2)
Popis Unije može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju zahtjeva.
(3)
Zahtjev za odobrenje uporabe kalcijeva askorbata (E 302) i natrijeva alginata (E 401) kao sredstva za glaziranje određenog pretpakiranog rashlađenog neprerađenog voća i povrća spremnog za konzumaciju podnesen je 12. studenoga 2012. i stavljen je na raspolaganje državama članicama u skladu s člankom 4. Uredbe (EZ) br. 1331/2008.
(4)
Sve je veća potreba za svježe izrezanim voćem i povrćem, uglavnom zbog njegove praktičnosti kao proizvoda spremnih za konzumaciju, ali i zbog koristi za zdravlje povezane s njihovom konzumacijom.
(5)
Pretpakirano rashlađeno neprerađeno voće i povrće spremno za konzumaciju svježe je voće i povrće koje se prije guljenja i/ili rezanja i/ili uklanjanja peteljke ispire, pakira i stalno rashlađuje. Nekim sastojcima voća i povrća može škoditi izlaganje kisiku ili svjetlu, što se događa unutrašnjem dijelu plodova voća ili povrća kada se voće ili povrće guli i/ili reže i/ili mu se uklanja peteljka. Posljedica oštećenja tkiva plodova voća i povrća brojni su fiziološki poremećaji poput oksidacije, smeđenja itd. koji smanjuju prehrambenu kakvoću tih prehrambenih proizvoda te ih treba svesti na najmanju moguću mjeru.
(6)
Postoji tehnološka potreba za uporabom kalcijeva askorbata (E 302) i natrijeva alginata (E 401) u određenom pretpakiranom rashlađenom neprerađenom voću i povrću. Kombiniranjem tih aditiva dobiva se jestivi gel koji se nanosi na površinu voća i povrća i tvori zaštitni tankoslojni premaz koji djeluje kao fizička prepreka kisiku i vlazi, smanjuje eksudaciju i površinsko sušenje tog voća i povrća. Time se smanjuju reakcije fiziološkog raspadanja te pomaže očuvanju prehrambene kakvoće voća i povrća. Prema tome, gel omogućuje bolje i dugotrajnije očuvanje tog voća i povrća.
(7)
Uporabom kalcijeva askorbata (E 302) i natrijeva alginata (E 401) kao sredstva za glaziranje produljila bi se kakvoća pretpakiranog rashlađenog neprerađenog voća i povrća spremnog za konzumaciju tijekom njegova roka trajanja i time povećala dostupnost i povećao pristup tržištu svježe izrezanog voća i povrća spremnog za konzumaciju.
(8)
Kalcijev askorbat (E 302) i natrijev alginat (E 401) pripadaju u skupinu aditiva za koje nije određen prihvatljiv dnevni unos (3). Pod tim se podrazumijeva da oni ne predstavljaju opasnost za zdravlje pri razinama potrebnima za postizanje traženog tehnološkog učinka.
(9)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008 ako postoji mogućnost da se takvim ažuriranjem utječe na zdravlje ljudi. Budući da se odobrenje uporabe kalcijeva askorbata (E 302) i natrijeva alginata (E 401) kao sredstva za glaziranje pretpakiranog rashlađenog neprerađenog voća i povrća spremnog za konzumaciju smatra ažuriranjem tog popisa koje neće imati utjecaj na zdravlje ljudi, nije potrebno tražiti mišljenje Europske agencije za sigurnost hrane.
(10)
U skladu s Prilogom II. Uredbi (EZ) br. 1333/2008 već je dopuštena uporaba kalcijeva askorbata (E 302) samo za „pretpakirano rashlađeno neprerađeno voće i povrće spremno za konzumaciju i pretpakirani neprerađeni i oguljeni krumpir” u kategoriji hrane 04.1.2 „Oguljeno, izrezano i usitnjeno voće i povrće”.
(11)
Iz tog je razloga prikladno odobriti uporabu natrijeva alginata (E 401) kao sredstva za glaziranje u kategoriji hrane 04.1.2 „Oguljeno, izrezano i usitnjeno voće i povrće” u Prilogu II. Uredbi (EZ) br. 1333/2008 na najvišoj razini od 2 400 mg/kg i samo u kombinaciji s kalcijevim askorbatom (E 302) na najvišoj razini od 800 mg/kg koji tvore jestivi gel.
(12)
Prilog II. Uredbi (EZ) br. 1333/2008 stoga treba na odgovarajući način izmijeniti.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. rujna 2014.

Labels: 3
0
1
17